b'\n_START_ARTICLE_\nVincas \xc5\xbdilys\n_START_PARAGRAPH_\nVincas \xc5\xbdilys (1898 m. vasario 2 d. Pakruost\xc4\x97je, Panev\xc4\x97\xc5\xbeio apskritis \xe2\x80\x93 1972 m. spalio 9 d. Kaune) \xe2\x80\x93 Lietuvos visuomen\xc4\x97s ir karinis veik\xc4\x97jas, brigados generolas.\n_START_SECTION_\nI\xc5\xa1silavinimas\n_START_PARAGRAPH_\n1915 m. baig\xc4\x97 penkias Panev\xc4\x97\xc5\xbeio realin\xc4\x97s gimnazijos klases. 1916 m. u\xc5\xbe Vokietijos okupacin\xc4\x97s vald\xc5\xbeios nurodym\xc5\xb3 nevykdym\xc4\x85 suimtas, nuteistas 5 metus kal\xc4\x97ti. Iki 1918 m. kovo m\xc4\x97n. kalintas Kupi\xc5\xa1kio ir Panev\xc4\x97\xc5\xbeio kal\xc4\x97jimuose. I\xc5\xa1\xc4\x97j\xc4\x99s \xc4\xaf laisv\xc4\x99 t\xc4\x99s\xc4\x97 mokslus. 1919 m. vasario 17 d. baig\xc4\x97 Panev\xc4\x97\xc5\xbeio gimnazij\xc4\x85. 1919 m. liepos 6 d. baig\xc4\x97 Kauno karo mokykl\xc4\x85. 1923 m. spalio 16 d. baig\xc4\x97 Auk\xc5\xa1tuosius Did\xc5\xbeiojo Lietuvos kunigaik\xc5\xa1\xc4\x8dio Vytauto karinink\xc5\xb3 kursus, suteiktas kapitono laipsnis. 1929 m. vasario 10 d. baig\xc4\x97 Auk\xc5\xa1t\xc5\xb3j\xc5\xb3 karinink\xc5\xb3 DLK Vytauto kurs\xc5\xb3 artilerijos skyri\xc5\xb3. 1929 m. ruden\xc4\xaf i\xc5\xa1laik\xc4\x97 kandidato \xc4\xaf U\xc5\xbesienio karo akademij\xc4\x85 egzaminus, pasi\xc5\xb3stas mokytis \xc4\xaf Belgij\xc4\x85, Briuselio karo akademij\xc4\x85. Besimokydamas gavo majoro laipsn\xc4\xaf. 1940 m. vasario 28 d. \xe2\x80\x93 kovo 29 d. tobulinosi Pary\xc5\xbeiaus karo akademijos taktikos kursuose. 1941 m. tobulinosi Maskvos Felikso Dzer\xc5\xbeinskio artilerijos akademijoje.\n_START_SECTION_\nTarnyba\n_START_PARAGRAPH_\n1918 m. atvyk\xc4\x99s \xc4\xaf Kaun\xc4\x85, savanoriu \xc4\xafstojo \xc4\xaf Lietuvos kariuomen\xc4\x99. Tarnavo eiliniu Kauno komendant\xc5\xabroje, 2-ojoje baterijoje, dalyvavo kovose d\xc4\x97l Lietuvos laisv\xc4\x97s. 1922 m. spalio 19 d. Antrojo artilerijos pulko b\xc5\xabrio vadas, leitenantas, v\xc4\x97liau vyresnysis leitenantas._NEWLINE_Baig\xc4\x99s Briuselio karo akademij\xc4\x85, 1934 m. kariuomen\xc4\x97s inspekcijos artilerijos skyriaus vir\xc5\xa1ininkas, nuo 1935 m. artilerijos inspektorius. Suteikus pulkininko leitenanto laipsn\xc4\xaf, perkeltas vadu \xc4\xaf Tre\xc4\x8di\xc4\x85j\xc4\xaf artilerijos pulk\xc4\x85. 1936 m. suteiktas artilerijos pulkininko laipsnis._NEWLINE_1940 m. vasar\xc4\x85 SSRS okupavus Lietuv\xc4\x85, liko tarnauti Liaudies kariuomen\xc4\x97je. Jam buvo suteiktas Raudonosios armijos generolo majoro laipsnis. Prasid\xc4\x97jus SSRS\xe2\x80\x93Vokietijos karui, suimtas, i\xc5\xa1ve\xc5\xbetas \xc4\xaf Sibir\xc4\x85. 1955 m. rugs\xc4\x97jo 1 d. paleistas i\xc5\xa1 tremties. 1955 m. spalio 2 d. gr\xc4\xaf\xc5\xbeo \xc4\xaf Lietuv\xc4\x85.'